เวนเดลล์ บราวน์

**เวนเดล บราวน์** () นักวิทยาศาสตร์คอมพิวเตอร์ เจ้าของกิจการ และนักประดิษฐ์ชาวอเมริกัน ซึ่งเป็นที่รู้จักจากงานประดิษฐ์ในด้านโทรคมนาคม และเทคโนโลยีอินเทอร์เน็ต ระบบรักษาความปลอดภัยในโลกไซเบอร์ การพัฒนาแอพพลิเคชันสมาร์ทโฟนและอินเทอร์เน็ตของสรรพสิ่ง บราวน์ได้ก่อตั้งบริษัทเทคโนโลยีที่เป็นที่รู้จักหลายบริษัท ได้แก่  Teleo, LiveOps และ eVoice

## ผู้ประกอบการ
บราวน์เป็นที่รู้จักในฐานะนักบุกเบิกระบบเศรษฐกิจ gig economy และอุตสาหกรรมกลุ่มผู้ทำงานจากบ้าน โดยได้เป็นผู้ร่วมก่อตั้ง LiveOps และดำรงตำแหน่งประธานและเจ้าหน้าที่กรรมการบริหารฝ่ายเทคโนโลยีในปี ค.ศ. 2002 บริษัท LiveOps ออกแบบศูนย์โทรศัพท์และบริหารจัดการสื่อสังคมให้กับหลายบริษัท อาทิ โคคาโคลา พิซซ่าฮัท และ อีเบย์  ในเดือนกรกฎาคม ค.ศ. 2016 LiveOps มีพนักงานโทรศัพท์ที่ทำงานจากบ้านมากที่สุดในโลกโดยมีจำนวนมากกว่า 20,000 คน และฐานข้อมูลคลาวด์ของบริษัทก็มีเวลาของการทำรายการบริหารลูกค้ามากกว่าหนึ่งพันล้านนาที

ในปี ค.ศ. 2015 บราวน์ได้ก่อตั้งบริษัท Averon ซึ่งเป็นบริษัทรักษาความปลอดภัยในระบบไซเบอร์ ซึ่งได้พัฒนาโซลูชันการระบุตัวตนไร้แรงเสียดทาน (frictionless identity solutions) ตามระบบเทคโนโลยีโทรศัพท์มือถือ Averon เขาได้เปิดแนวคิดด้านระบบรักษาความปลอดภัยในระบบไซเบอร์บนเวทีการประชุมระดับโลก TED Conference ที่เมืองแวนคูเวอร์ ประเทศแคนาดา ในเดือนมีนาคม ค.ศ. 2016 โดยทางบริษัท Telefonica ได้ประกาศการเป็นหุ้นส่วนทางเทคโนโลยีกับ Averon จากนั้นบราวน์ได้ร่วมก่อตั้ง Nularis ในปี ค.ศ. 2011 ซึ่งเป็นบริษัทผู้พัฒนาเทคโนโลยีหลอดไฟ LED ประหยัดไฟ และยังเป็นผู้จัดสรรวัสดุให้แก่เครือแฟรนไชส์ระดับโลกอย่าง เครือโรงแรม Hyatt โรงแรมในเครือ Four Seasons และ The Coffee Bean & Tea Leaf

ในปี ค.ศ. 2005 บราวน์ได้ร่วมก่อตั้งบริษัท Teleo ซึ่งเป็นคู่แข่งของสไกป์ ที่นี่เขาได้สร้างแอพพลิเคชันวอยซ์โอเวอร์ไอพี ที่ช่วยให้ผู้ใช้สามารถต่อและรับสายโทรศัพท์ได้ทางอินเทอร์เน็ต จากนั้น Teleo ได้ถูกซื้อกิจการโดยไมโครซอฟท์ และกลายมาเป็นส่วนหนึ่งในกลุ่ม MSN ของไมโครซอฟท์ในปี ค.ศ. 2006

ในฐานะผู้ร่วมก่อตั้งและประธานบริษัท eVoice บราวน์ได้สร้างแพลทฟอร์มการฝากข้อความเสียง eVoice ขึ้นในปี ค.ศ. 2000 ซึ่งถือว่าเป็นระบบฝากข้อความเสียงทางอินเทอร์เน็ตระดับโลกระบบแรก eVoice ได้คิดค้นเทคนิคต่าง ๆ เช่น การฝากข้อความเสียงเพื่อส่งอีเมล์ (voicemail-to-email) ระบบ visual voicemail และระบบ enhanced caller ID ซึ่งเป็นนวัตกรรมที่ถือว่าเป็น “แอพ” รุ่นบุกเบิก และต่อมาได้ถูกพัฒนาเพิ่มเติมโดย Google Voice และแอปเปิล บริษัท eVoice ให้บริการระบบฝากข้อความเสียงให้แก่ เอทีแอนด์ที, MCI, เอโอแอล และบริษัทโทรศัพท์ในภูมิภาคต่าง&nbsp;ๆ บริษัท eVoice ถูกซื้อโดย AOL Time-Warner ในปี ค.ศ. 2001 และได้เป็นส่วนหนึ่งในกลุ่มให้บริการเสียง AOL ในเวลาต่อมา

บราวน์ได้รับการจัดอันดับโดยนิตยสารด้านเทคโนโลยี *MicroTimes* ให้เป็นที่รู้จักในฐานะผู้บริหารบริษัทชั้นนำที่ติดอันดับหนึ่งในร้อยของกลุ่มอุตสาหกรรมคอมพิวเตอร์ของอเมริกาในปี ค.ศ. 2002

ในฐานะผู้ให้การสนับสนุนบริษัทใหม่ ๆ ของซิลิคอนแวลลีย์ บราวน์ช่วยระดมทุนให้แก่บริษัทเปิดใหม่หลายบริษัท อาทิ Appeo, ADISN, MOEO และ IronPort ซึ่งต่อมาถูกซื้อไปโดย Cisco System ในปี ค.ศ. 2007 ด้วยมูลค่า 830 ล้านเหรียญสหรัฐ

## นักพัฒนาซอฟต์แวร์
[thumbnail|[สตีฟ จอบส์  และ เวนเดล บราวน์ ที่งานเปิดตัวซอฟต์แวร์ Macintosh C-Compiler ตัวแรก]]
ในฐานะหนึ่งในผู้สร้างสรรค์รุ่นแรก ๆ ของซอฟต์แวร์รักษาความปลอดภัยในโลกไซเบอร์ บราวน์ได้ก่อตั้ง WalkSoftly ขึ้นในปี ค.ศ. 1995 ซึ่งได้พัฒนาโปรแกรมซอฟต์แวร์รักษาความปลอดภัยทางไซเบอร์สำหรับตลาดมวลชนสำหรับพีซีเป็นโปรแกรมแรก ซึ่งรวมถึงโปรแกรมรักษาความปลอดภัยทางอินเทอร์เน็ตที่ขายดีที่สุดอย่าง *Guard Dog* ซึ่งได้รับรางวัลจากสมาคมผู้เผยแพร่ซอฟต์แวร์ (Software Publishers' Association) ให้เป็นหนึ่งในสี่ผู้นำที่นำเสนอผลิตภัณฑ์ที่มีนวัตกรรมด้านการรักษาความปลอดภัยในยุค 1990 และได้รับขนานนามจาก PC Data ว่าเป็นหนึ่งในสิบผลิตภัณฑ์ซอฟต์แวร์รักษาความปลอดภัยในกลุ่มขายปลีกที่ขายดีที่สุด ต่อมา WalkSoftly ถูกซื้อกิจการโดย CyberMedia Inc. ไปในปี ค.ศ. 1997

ในช่วงยุค 1980 บราวน์ได้ก่อตั้งบริษัท Hippopotamus Software ซึ่งเป็นบริษัทผู้ผลิตซอฟต์แวร์รายแรก ๆ ของแอปเปิลแมคอินทอช และสภาพแวดล้อมการพัฒนา Hippo-C ซึ่งกลายเป็นคอมไพเลอร์ภาษาซีตัวแรกสำหรับระบบคอมพิวเตอร์ Mac และ Atari ST

บราวน์ยังเป็นที่รู้จักในกลุ่มแฟนวิดีโอเกมคลาสสิกจากการออกแบบและการโปรแกรมเกมที่เป็นที่นิยมของ Imagic รวมถึงเกม *[[Star Wars (1983 video game)|Star Wars]]* สำหรับคอนโซล ColecoVision เกม *Nova Blast* และ *Moonsweeper* ของเขาซึ่งวางจำหน่ายสำหรับ ColecoVision เช่นกัน กลายเป็นเกมคอนโซลที่ขายดีที่สุดสองเกมในปี 1983 และ 1984 ตามลำดับ และเกม *[[Beauty & the Beast (1982 video game)|Beauty & the Beast]]* สำหรับคอนโซล Intellivision ของบริษัทแมทเทล รวมถึงการพอร์ตเกม *Nova Blast* และ *Moonsweeper* สำหรับคอนโซล Intellivision 

ในช่วงกลางยุค 1980 บราวน์ได้พัฒนาระบบ ADAP SoundRack ซึ่งเป็นระบบบันทึกเสียงที่บันทึกตรงสู่ฮาร์ดดิสก์ (direct-to-hard-disk audio recording system) รุ่นบุกเบิก ที่ได้เข้ามาแทนที่วิธี tape-splice sound editing อันเป็นการบันทึกเสียงแบบดังเดิม ระบบ ADAP ถูกนำมาใช้สร้างและแก้ไขปรับปรุงเสียงในฟิล์มของภาพยนตร์ฮอลลีวูด และรายการโทรทัศน์ต่าง ๆ ได้แก่  *The Simpsons*, *Twin Peaks*, *Die Hard*, *Born on the Fourth of July*, *National Lampoon's Christmas Vacation* และ *Honey, I Shrunk The Kids* นอกจากนี้ระบบ ADAP ยังถูกนำมาใช้โดยศิลปินมากมาย อาทิ ปีเตอร์ กาเบรียล, ฟลีตวูดแม็ก, เดอะพอยน์เตอร์ซิสเตอร์ส, มอตลีย์ครู, เดวิด โบอี ตลอดจน นาตาลี โคล นอกจากเทคโนโลยีระบบ ADAP ของเขา บราวน์ยังให้คำปรึกษาเกี่ยวกับระบบเสียงให้แก่บริษัทเดอะวอลต์ดิสนีย์ และโตชิบา และต่อมาได้ทำงานในฐานะผู้เชี่ยวชาญด้านการเข้ารหัสการสื่อสารโทรคมนาคม (telecommunications cryptography) ให้แก่ National Semiconductor โดยได้ช่วยสร้างระบบการใช้งานของฮาร์ดแวร์ของขั้นตอนวิธี DS3

## นักประดิษฐ์
ในเดือนมกราคม ค.ศ. 2012 การประชุมเศรษฐกิจโลกในดาโฟส ได้ยกย่องการประดิษฐ์เทคโนโลยีประหยัดพลังงานของบราวน์ ให้เป็นผู้ที่สมควรได้รับรางวัลผู้บุกเบิกทางเทคโนโลยี (Technology Pioneer Award Nominee) นวัตกรรมของบราวน์ในส่วนของแอพพลิเคชันสำหรับสมาร์ทโฟนได้รับรางวัลเทคโนโลยีใหม่สำหรับโทรศัพท์สมาร์ทโฟน CTIA (CTIA Smartphone Emerging Technology Award) ในเดือนพฤษภาคม ค.ศ. 2012 เทคโนโลยีโทรคมนาคมของบราวน์ถูกนำมาใช้ในการติดต่อผ่านโทรศัพท์มากกว่า 1 พันล้านนาทีและยังใช้ในบัญชีฝากข้อความเสียงนับล้านบัญชีอีกด้วย

บราวน์ได้สร้างสรรค์นวัตกรรมที่ได้รับสิทธิบัตรทั้งภายในประเทศสหรัฐฯ และระหว่างประเทศมากมายในสาขาการรักษาความปลอดภัยในโลกไซเบอร์ โทรคมนาคม แอพพลิเคชันสำหรับสมาร์ทโฟน แรงงานเสมือน ยานพาหนะขับเคลื่อนพลังงานไฟฟ้า หลอดไฟไดโอดเปล่งแสง กล้องสามมิติ เชื้อเพลิงที่นำกลับมาใช้ใหม่ และ ตัวแทนจำหน่ายเพลงทางออนไลน์

ในปี ค.ศ. 2008 บราวน์คิดค้น WebDiet ซึ่งเป็นวิธีใช้โทรศัพท์มือถือนับการบริโภคอาหารเพื่อปรับปรุงสุขภาพ แอพพลิเคชัน WebDiet ถือว่าเป็นแอพพลิเคชันแรกที่สามารถนับปริมาณแคลอรีและทำหน้าที่ควบคุมอาหารได้โดยอัตโนมัติ

## ชีวประวัติช่วงต้นและการศึกษา
บราวน์เติบโตในเมืองโอนีออนทา รัฐนิวยอร์ก และจบการศึกษาจากโรงเรียนมัธยมโอนีออนทา ในระหว่างที่เรียนอยู่ในโรงเรียนมัธยมแห่งนี้ บราวน์เริ่มเขียนโปรแกรมและขายระบบคอมพิวเตอร์ส่วนบุคคล เขาตีพิมพ์บทความด้านคอมพิวเตอร์เป็นครั้งแรกในนิตยสารไบต์ ในปี ค.ศ. 2013 เขาได้รับเกียรติให้บันทึกชื่อลงบนกำแพงเกียรติยศของโรงเรียนมัธยมโอนีออนทา จากความสำเร็จของเขาทางด้านธุรกิจและเทคโนโลยี

บราวน์สำเร็จการศึกษาจากมหาวิทยาลัยคอร์เนลในปี ค.ศ. 1982 ได้รับปริญญาตรีวิทยาศาสตร์บัณฑิตสาขาวิศวกรรมไฟฟ้าและวิทยาศาสตร์คอมพิวเตอร์ ในขณะที่อยู่ในมหาวิทยาลัยคอร์เนล บราวน์ได้รับทุนการศึกษา Hughes Aircraft Bachelor of Science Undergraduate Fellowship

## กิจกรรมการกุศล
thumb|left|บราวน์กล่าวสุนทรพจน์ในงานซึ่งจัดโดย (นครนิวยอร์ก, 2012)
กิจกรรมทางด้านการกุศลของบราวน์ ได้แก่ การให้ทุนการศึกษาที่ Soka University of America (แอลิโซเวียโฮ, แคลิฟอร์เนีย) การให้การสนับสนุนห้องทดลองและห้องสมุดความปลอดภัยทางการบินของ Embry-Riddle Aeronautical University และเป็นผู้สนับสนุนส่วนบุคคลของนักเรียนผู้ด้อยโอกาสในอเมริกาใต้

เขาเป็นผู้สนับสนุนในโครงการรณรงค์ด้านสิทธิมนุษยชนเพื่อส่งเสริมสิทธิพลเมืองของกลุ่มบุคคลที่มีความหลากหลายทางเพศ และองค์กรช่วยเหลือชาวยิวทั่วโลกมาอย่างยาวนาน

## ชีวิตส่วนตัว
บราวน์เข้าร่วมเป็นวิทยากร ผู้ตัดสินและที่ปรึกษาด้านเทคโนโลยีในการประชุมต่าง ๆ เช่น การประชุมอิสราเอล, การประชุมสมัชชาเศรษฐกิจโลก, การประชุมเท็ด, การประชุม Google และ MIT Hackathons, การประชุม Digital Life Design Munich, การประชุม DLD Tel Aviv, การประชุม Web Summit Dublin, การประชุม TechCrunch, การประชุม CTIA-The Wireless Association, การประชุม AlwaysOn (“Networking the Global Silicon Valley”), การประชุม El Financiero (Bloomberg), และการประชุม Mita Institute Tech Talks

บราวน์เป็นหนึ่งในสมาชิกของคณะกรรมการที่ปรึกษาด้านนวัตกรรมยานยนต์ของ Progressive X Prize รวมถึง เทคโนโลยีเชื้อเพลิงแบบใหม่และการพัฒนารถขับเคลื่อนพลังงานไฟฟ้า ที่ปรึกษาให้แก่กองทุน MITA Institute Venture Fund ตลอดจนเป็นที่ปรึกษาของ Gener8 ซึ่งเป็นบริษัทสร้างภาพยนตร์สามมิติที่ได้สร้างสรรค์ภาพยนตร์ อาทิ *[[ดิ อะเมซิ่ง สไปเดอร์แมน]]* และ *[[แฮร์รี่ พอตเตอร์กับเครื่องรางยมทูต ภาค 2]]*

บราวน์ได้รับใบอนุญาตนักบินสำหรับเครื่องบินส่วนบุคคล และยังมีโครงการพัฒนาเครื่องบินแบบใหม่ จรวด และการออกแบบยานพาหนะขับเคลื่อนด้วยพลังงานไฟฟ้าออกมาอย่างสม่ำเสมอ เขาแต่งงานกับนักเขียนชาวอเมริกัน ทาโร โกลด์

## อ้างอิง

## แหล่งข้อมูลอื่น

* การซื้อกิจการ Teleo โดย Microsoft
* การซื้อกิจการ IronPort โดย Cisco 
* การซื้อกิจการ eVoice โดย AOL 

หมวดหมู่:นักประดิษฐ์ชาวอเมริกันในคริสต์ศตวรรษที่ 20
หมวดหมู่:นักธุรกิจคอมพิวเตอร์ชาวอเมริกัน
หมวดหมู่:นักเขียนโปรแกรมชาวอเมริกัน
หมวดหมู่:นักธุรกิจซอฟต์แวร์
หมวดหมู่:ศิษย์เก่าจากมหาวิทยาลัยคอร์เนล
หมวดหมู่:ชาวอเมริกันที่มีความหลากหลายทางเพศ
หมวดหมู่:นักการกุศลชาวอเมริกัน